1.  ปัจจัยความเสี่ยง

ปัจจัยความเสี่ยงของผู้ประกอบการอุตสาหกรรมน้ำมันปาล์ม

ปัจจัยเสี่ยงภายนอกอุตสาหกรรม

 ความไม่สงบทางการเมืองภายในประเทศ – การเคลื่อนไหวของกลุ่มการเมืองต่างๆ
มีลักษณะที่เสี่ยงต่อเหตุการณ์ไม่พึงประสงค์ ซึ่งอาจบั่นทอนความเชื่อมั่นของประชาชนภายในประเทศ
รวมถึงนักท่องเที่ยว และนักลงทุนต่างประเทศต่อเศรษฐกิจไทย

 ความชัดเจนของการฟื้นตัวของเศรษฐกิจโลก – แม้ว่าอัตราการเติบโตของ GDP
ของประเทศอุตสาหกรรมชั้นนำทั้งหลายเริ่มปรับตัวในทิศทางที่ดีขึ้น อย่างไรก็ตามปัญหาวิกฤตหนี้ดูไบ
และราคาน้ำมันดิบที่มีแนวโน้มปรับตัวขึ้นในปีหน้า
ทำให้เกิดความกังวลต่อความชัดเจนของการฟื้นตัวของเศรษฐกิจโลก

 การเปิดเขตการค้าเสรี AFTA – หากเกิดการนำเข้าเสรี
โรงกลั่นน้ำมันปาล์มอาจจะได้รับประโยชน์จากการเปิดเสรีการค้า เพราะจะทำให้มีวัตถุดิบ CPO
ที่ราคาต่ำป้อนโรงงาน อย่างไรก็ตามการเปิดเขตการค้าเสรี AFTA นั้น
ก็เป็นช่องทางให้น้ำมันปาล์มบริสุทธิ์และน้ำมันปาล์มโอเลอินจากคู่แข่งนอกประเทศเข้ามาตีตลาดได้ด้วยเช่นกัน

ปัจจัยเสี่ยงภายในอุตสาหกรรม

 การเพิ่มขึ้นอย่างรวดเร็วของกำลังการผลิตโรงสกัดน้ำมันปาล์มดิบ – ในปี 2010 พบว่า
มีการเกิดขึ้นใหม่ของกำลังการผลิตโรงสกัดน้ำมันปาล์มดิบเป็นจำนวนมาก
ในขณะที่ปริมาณผลปาล์มสดเพิ่มขึ้นเช่นกันแต่ในอัตราที่ช้ากว่า
ทั้งนี้กำลังการผลิตที่เพิ่มขึ้นส่วนมากมาจากผู้ประกอบการเดิมที่ต้องการเพิ่มกำลังการผลิตให้สูงขึ้น
จึงคาดการณ์ได้ว่าภาวะการแย่งซื้อผลปาล์มสดอาจรุนแรงขึ้นในปีนี้

 การเพิ่มขึ้นของกำลังการผลิตโรงกลั่นน้ำมันปาล์มบริสุทธิ์ – เช่นเดียวกับกรณีโรงสกัด
มีการเพิ่มขึ้นของกำลังการผลิตโรงกลั่นอย่างมีนัยสำคัญในปี 2010 ในขณะที่ปริมาณ CPO
ที่ผลิตได้มีแนวโน้มเพิ่มขึ้นแต่ในอัตราที่ช้ากว่า ประกอบกับการนำเข้า CPO ในกรอบ AFTA
ยังคงต้องผ่านการอนุมัติจากคณะกรรมการนโยบายปาล์มน้ำมันแห่งชาติก่อน
ภายใต้สภาวะการณ์เช่นนี้อาจทำให้อำนาจต่อรองของผู้ซื้อ CPO หรือโรงกลั่นถูกบั่นทอนลงได้

 ความเสี่ยงจากความผันผวนของราคา –
น้ำมันปาล์มเป็นสินค้าโภคภัณฑ์ที่มีความผันผวนของราคาสูง ปัจจัยที่มีอิทธิพลต่อราคามีจำนวนมาก อาทิ
ปริมาณสต็อคภายในประเทศ ปริมาณผลปาล์มสดออกสู่ตลาด ราคาน้ำมันปาล์มดิบต่างประเทศ
ราคาน้ำมันดิบต่างประเทศ ราคาน้ำมันถั่วเหลืองดิบต่างประเทศ เป็นต้น

 ความผันผวนของปริมาณผลปาล์มสดออกสู่ตลาด –
ปาล์มน้ำมันเป็นพืชยืนต้นที่ให้ผลผลิตไม่แน่นอนตามสภาพภูมิอากาศ
ทำให้การคาดคะเนปริมาณผลปาล์มสดที่ออกสู่ตลาด มีความเสี่ยงที่จะคลาดเคลื่อนได้

 มาตรฐานการปลูกปาล์มอย่างยั่งยืน (RSPO) – ตลาดต่างประเทศโดยเฉพาะยุโรป
เริ่มให้ความสำคัญต่อน้ำมันปาล์มที่ได้รับการรับรอง RSPO มากขึ้น
ตรงจุดนี้อาจเป็นข้อกีดกันการส่งออกน้ำมันปาล์มจากประเทศไทย
ซึ่งกำลังอยู่ในช่วงร่างเกณฑ์กำหนดและตัวชี้วัด RSPO สำหรับประเทศอยู่ในขณะนี้

เกี่ยวกับมาตรการเพื่อลดความเสี่ยงดังกล่าว ทางบริษัทได้มีการประชุมเพื่อเกาะติดข่าวสารล่าสุด
ความเคลื่อนไหวตลาดและนโยบายรัฐอย่างต่อเนื่อง เพื่อการปรับตัวต่อสถานการณ์ได้อย่างทันท่วงที
ในส่วนของปริมาณผลปาล์มสดออกสู่ตลาด บริษัทได้มีการสำรวจภาคสนามอย่างต่อเนื่อง
ควบคู่กับการติดตามสอบถามหน่วยงานของรัฐที่ดูแลเรื่องการพยากรณ์ผลปาล์มสดออกสู่ตลาด
เพื่อให้การคาดการณ์มีความคลาดเคลื่อนน้อยที่สุด ในส่วนของ AFTA ในระยะสั้น
จากมติคณะกรรมการนโยบายปาล์มน้ำมันแห่งชาติ
ยังคงให้การนำเข้าน้ำมันปาล์มอยู่ภายใต้การควบคุมของคณะอนุกรรมการ
และนำเข้าโดยองค์การคลังสินค้าและสมาคมโรงกลั่นน้ำมันปาล์มบริสุทธิ์

ปัจจัยความเสี่ยงด้านการผลิต

ปัจจัยความเสี่ยงด้านการผลิต เช่น เครื่องจักรเสีย (Breakdown)
ทำให้ขบวนการผลิตต้องหยุดชะงัก ซึ่งบริษัทฯ ได้จัดให้มีการซ่อมบำรุงป้องกัน (Preventive
Maintenance) ไว้แล้ว และได้ดำเนินการตามแผนประจำปีที่วางไว้อย่างเคร่งครัด

ปัจจัยความเสี่ยงด้านการตลาด

 โปรดดูจากหัวข้อ การตลาดและภาวะการแข่งขัน